Document ID: 32014R0491

UREDBA KOMISIJE (EU) br. 491/2014
оd 5. svibnja 2014.
o izmjeni priloga II. i III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za ametoktradin, azoksistrobin, cikloksidim, ciflutrin, dinotefuran, fenbukonazol, fenvalerat, fludioksonil, fluopiram, flutriafol, fluksapiroksad, glufosinat amonijak, imidakloprid, indoksakarb, MCPA, metoksifenozid, pentiopirad, spinetoram i trifloksistrobin u određenim proizvodima ili na njima
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a),
budući da:
(1)
Dana 5. srpnja 2013. Komisija za Codex Alimentarius (CAC) (2), na prijedlog Odbora Codexa za ostatke pesticida (CCPR), utvrdila je maksimalne razine ostataka za potrebe Codexa (CXL) za ametoktradin, azoksistrobin, buprofezin, karbofuran, klorotalonil, cikloksidim, ciflutrin, ciromazin, diklorvos, dikofol, diflubenzuron, dinotefuran, esfenvalerat, etofenproks, fenbukonazol, fenvalerat, fludioksonil, fluopiram, flutriafol, fluksapiroksad, glufosinat amonijak, heksitiazoks, imidakloprid, indoksakarb, MCPA, metoksifenozid, pentiopirad, forat, piraklostrobin, saflufenacil, sedaksan, spinetoram, spirotetramat, sulfoksaflor i trifloksistrobin.
(2)
Maksimalne razine ostataka (MRO) za te su tvari, osim za dinotefuran, sedaksan i sulfoksaflor, utvrđene u Uredbi (EZ) br. 396/2005. Budući da dinotefuran, sedaksan i sulfoksaflor nisu uvršteni u Prilog IV. Uredbi (EZ) br. 396/2005, primjenjuje se zadana vrijednost od 0,01 mg/kg utvrđena u članku 18. stavku 1. točki (b).
(3)
U skladu sa Sporazumom WTO-a o primjeni sanitarnih i fitosanitarnih mjera MRO-ove je potrebno prilagoditi međunarodnim normama, osim ako postoji znanstveno opravdanje za zadržavanje više razine zaštite od one koja je predviđena nekom međunarodnom normom.
(4)
U skladu s tim Unija je CCPR-u izrazila rezervu o MRO-ovima predloženima za sljedeće kombinacije pesticida i proizvoda: ametoktradin (kupusnjače; lisnato povrće; mladi luk); buprofezin (čaj); klorotalonil (svi proizvodi); cikloksidim (kupusnjače; jaja); ciromazin (svi proizvodi); diklorvos (jaja; perad (jestive iznutrice, mast, meso); riža; pšenica); dikofol (čaj); diflubenzuron (svi proizvodi); dinotefuran (kupusnjače; plodovito povrće; lisnato povrće osim potočarke); fenvalerat (kineska brokula); fluksapiroksad (koštuničavo voće); glufosinat amonijak (različito tropsko i suptropsko voće; ribiz; krumpir; koštuničavo voće); heksitiazoks (svi proizvodi); imidakloprid (celer); metoksifenozid (tikvenjače); pentiopirad (cvjetne kupusnjače; koštuničavo voće; lisnato povrće); forat (svi proizvodi); saflufenacil (svi proizvodi); spinetoram (celer; špinat i kupusnjače); i sulfoksaflor (svi proizvodi).
(5)
CXL-ove za ametoktradin, azoksistrobin, cikloksidim, ciflutrin, dinotefuran, fenbukonazol, fenvalerat, fludioksonil, fluopiram, flutriafol, fluksapiroksad, glufosinat amonijak, imidakloprid, indoksakarb, MCPA, metoksifenozid, pentiopirad, spinetoram i trifloksistrobin stoga je potrebno uvrstiti u Uredbu (EZ) br. 396/2005 kao MRO-ove osim ako se odnose na proizvode koji nisu utvrđeni u Prilogu I. toj Uredbi ili ako su utvrđeni na nižoj razini od trenutačnih MRO-ova. Ti su CXL-ovi sigurni za potrošače u Uniji (3).
(6)
U pogledu fenvalerata i fludioksonila utvrđeni su MRO-ovi za pojedine proizvode na temelju Uredbe Komisije (EU) br. 79/2014 (4). Budući da se ta Uredba primjenjuje od 19. kolovoza 2014., primjereno je da se MRO-ovi utvrđeni za fenvalerat, fludioksonil na temelju ove Uredbe primjenjuju od istog datuma.
(7)
Uredbu (EZ) br. 396/2005 potrebno je stoga na odgovarajući način izmijeniti.
(8)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Prilozi II. i III. Uredbi (EZ) br. 396/2005 mijenjaju se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Međutim, u pogledu MRO-ova za fenvalerat i fludioksonil u mangu pod brojčanom oznakom 0163030 primjenjuje se od 19. kolovoza 2014.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 5. svibnja 2014..

Labels: 0
3
17
6